Rumah Madu Ku Berhantu

Rumah Madu Ku Berhantu ialah sebuah filem seram komedi Malaysia 2021 arahan Abdul Razak Mohaideen dengan skrip oleh Ares Bahar dan Khairul Kassim. Ia dibintangi oleh  Zizan Razak, Rita Rudaini, Nadia Brian, Azlee Senario dan Saiful Apek. Filem ini ditayangkan pada 2 Disember 2021.

Sinopsis
Saufi, seorang ejen hartanah yang setia serta bahagia bersama isterinya, Sofea, dan anak perempuannya Lulu. Namun keharmonian ini bertukar porak peranda apabila seorang sahabat lama, Ali, telah memaksa Saufi untuk bersetuju menjadi ‘Pak Sanggup’ dengan mengahwini bekas isterinya iaitu Alia untuk satu malam sahaja.

Perkahwinan ‘sementara’ antara Saufi dan Alia menjadi rumit apabila Ali meninggal dunia di dalam satu kemalangan. Saufi kini harus mencari penyelesaian untuk hidup bersama isteri pertama dan kedua tanpa membocorkan rahsia bahawa mereka kini telah bermadu.

Saufi menempatkan isteri keduanya di sebuah rumah banglo usang. Saufi merasai suatu entiti seram mengganggunya di rumah tersebut. Pelbagai insiden lucu dan seram hampir menyebabkan Saufi pecah tembelang namun beliau tetap cekal berahsia sehinggalah satu malam yang maha mengerikan.

Pelakon
 Zizan Razak sebagai Saufi
 Rita Rudaini sebagai Sofea
 Nadia Brian sebagai Alia
 Azlee Senario sebagai Ali
 Saiful Apek sebagai P. I. Dino
 Douglas Lim sebagai Mr. Wong
 Nurul Qiesrawiyah sebagai Lulu
 Man Raja Lawak sebagai Taufik (penampilan khas)
 Kamarool Haji Yusoff sebagai Tok Kadi (penampilan khas)

Penerbitan
Rumah Madu Ku Berhantu diterbitkan hasil kerjasama Multimedia Entertainment, Golden Screen Cinemas, Astro dan Six Fun Media. Untuk filem ini, Abdul Razak Mohaideen mengambil isu poligami sebagai subjek utama. Menurut beliau, idea untuk mengarahkan filem ini timbul dari pengamatan beliau mengenai isu poligami serta kes perceraian yang meningkat dengan begitu ketara sewaktu Perintah Kawalan Pergerakan (PKP) dikuatkuasakan ekoran penularan virus COVID-19 yang melanda Malaysia.

Keluaran
Rumah Madu Ku Berhantu ditayangkan di pawagam pada 2 Disember 2021. Sebelum tayangan perdana rasmi, filem ini menerima kecaman daripada warganet yang mendakwa poster filem imi dibuat secara ala kadar dan kelihatan murahan sehingga ada yang mengatakan tidak ada selera melihat poster filem berkenaan.

Mengulas untuk portal Getaran, Ellyna Ali menulis "Sebetulnya, filem ini sememangnya mampu memberikan tarikan yang tersendiri jika ia menggunakan pendekatan yang berbeza dari sudut garapan, penceritaan, dialog dan teknikalnya". The Malaysia News pula mengulas: "Walaupun jalan cerita filem ini digarap dari isu yang berat namun Prof. (Madya) Dato' Dr. A. Razak Mohaideen telah berjaya mengolah jalan cerita filem tersebut penuh dengan elemen komedi dan ringan agar mudah diterima penonton".

Rujukan

Pautan luar


Kategori:Filem 2021
Kategori:Filem Malaysia tahun 2021
Kategori:Filem seram Malaysia
Kategori:Filem komedi Malaysia
Kategori:Filem arahan A. Razak Mohaideen